SKRIFTLIG FORESPØRGSEL E-1643/99

af Monica Frassoni (Verts/ALE) til Rådet

(22. september 1999)

Om: Direktiv 95/29/EF

Direktiv 95/29/EF(1) fastsætter i forbindelse med dyr, der skal indgå i samhandelen mellem medlemsstaterne, eller som skal eksporteres til tredjelande, og når forsendelsens varighed overstiger otte timer, at transportvirksomheden opstiller en ruteplan. For nationale forsendelser af over otte timers varighed er der forskellige fortolkninger med hensyn til nødvendigheden af at have en ruteplan eller ej.

Vil Rådet på denne baggrund oplyse, om transportvirksomheden i forbindelse med nationale forsendelser af over otte timers varighed skal opstille en ruteplan eller ej?

(1) EFT L 148 af 30.6.1995, s. 52.

Samlet svar på skriftlige forespørgsler E-1641/99, E-1642/99 og E-1643/99

(24. januar 2000)

Ved direktiv 95/29/EF(1) ændres bestemmelserne om beskyttelse af dyr under transport efter Rådets direktiv 91/628/EØF(2), hvis artikel 13, stk. 1, i sin oprindelige udgave fastsatte, at Kommissionen skal forelægge en rapport, ledsaget af eventuelle forslag, om fastsættelse af den maksimale transporttid, fodrings- og vandingshyppighed, hvileperioder, arealkrav samt de normer, som transportmidlerne skal opfylde med hensyn til transport af visse dyrearter.

I anden betragtning i direktiv 95/29/EF præciseres det, at af Kommissionens rapport, der er baseret på en udtalelse fra Den Videnskabelige Veterinærkomité, fremgår det, at der kan fastsættes normer på ovennævnte områder for visse dyrearter på grundlag af den videnskabelige viden og de erfaringer, der er gjort.

Som det klart fremgår af fjerde betragtning, har Rådet lade sig lede af målet om at harmonisere køretid, fodrings- og vandingshyppighed, hvileperioder samt arealkrav, for så vidt angår bestemte dyrearter for med henblik på det indre marked at kunne fjerne de tekniske hindringer for handelen med levende dyr, og for at de pågældende markedsordninger kan fungere efter hensigten, samtidig med at de pågældende dyr sikres tilfredsstillende beskyttelse.

På dette grundlag har Rådet navnlig vedtaget bestemmelser:

- som medlemsstaterne skal overholde med hensyn til transport af enhovede husdyr (bilaget, kapitel VII, punkt 4, litra c) i direktiv 91/628/EØF, som ændret ved direktiv 95/29/EF);

- som skal overholdes af enhver transportvirksomhed, der ønsker at foretage transport af dyr, herunder betingelserne for at få tildelt en autorisation (artikel 5 i direktiv 91/628/EØF som ændret ved direktiv 95/29/EF; der er i forordning (EF) nr. 411/98(3)) fastsat supplerende normer vedrørende dyrebeskyttelse for lastbiler, der benyttes til befordring af dyr ved over otte timers transporttid;

- som mere specifikt fastsætter, at transportfirmaet skal udarbejde en ruteplan, der skal følge dyrene under transporten (se især ovennævnte artikel 5, litra A, nr. 2, litra b), med hensyn

til transport inden for Fællesskabet, samt artikel 11, stk. 2, i direktiv 91/628/EØF som ændret ved direktiv 95/29/EF, for så vidt angår indførsel fra tredjelande).

Ovennævnte gælder henvisninger til retsforskrifter, og derudover vil det ærede parlamentsmedlem foreslå, at det hverken tilkommer Rådet at fortolke sine egne retsakter eller kontrollere deres anvendelse i medlemsstaterne, idet disse beføjelser i henhold til traktaten tillægges henholdsvis Domstolen og Kommissionen.

(1) EFT L 148 af 30.6.1995, s. 52.

(2) EFT L 340 af 11.12.1991, s. 17.

(3) EFT L 52 af 21.2.1998, s. 8.